Undanúrslit kvenna í bikarkeppninni í fótbolta hefjast í dag. Stjarnan, sem er í þriðja sæti efstu deildar, tekur þá á móti toppliði Vals í Garðabæ.
Valur er ríkjandi Íslandsmeistari og er með fjögurra stiga forystu á toppi Bestu deildar. Stjarnan er þar átta stigum á eftir í þriðja sæti. Rétt rúmar tvær vikur eru síðan Stjarnan og Valur mættust síðast. Þá gerðu liðin jafntefli.
Leikur liðanna verður sýndur í beinni útsendingu á RÚV 2 í kvöld. Útsending hefst 19:25 og leikurinn 19:45. Á morgun klukkan 14 mætast svo Selfoss og Breiðablik í hinum leik undanúrslitanna í beinni útsendingu á RÚV.
Meistaramót Evrópu heldur áfram í dag. Í morgun kepptu Jóhanna Elín Guðmundsdóttir og Símon Elías Statkevicius í undanrásum á EM í sundi sem fram fer í Róm á Ítalíu.
Jóhanna komst ekki áfram úr undanrásum 50 metra flugsunds þegar hún synti á 27,71 sekúndu. Símon keppti í undanrásum 100 metra skriðsunds. Hann kom í bakkann á tímanum 51,94 sekúndum og var nokkuð frá því að tryggja sig í undanúrslit.
RÚV sýnir beint frá tveimur greinum á EM í dag. Keppt verður í þríþraut kvenna og hefst útsending klukkan 15:05 á RÚV 2. Útsending frá EM í sundi hefst svo klukkan 15:55 á aðalrás RÚV. Guðlaug Edda Hannesdóttir og Anton Sveinn Mckee hefðu verið meðal keppenda í dag ef ekki væri fyrir matareitrun. Guðlaug dró sig úr leik í þríþraut en Anton sleppti 100 metra bringusundi til að einbeita sér að 200 metra bringusundi sem hefst í fyrramálið.
Víkingur Reykjavík og Breiðablik féllu úr leik í Sambandsdeild Evrópu í knattspyrnu í gærkvöld. Víkingur tapaði 2-1 fyrir Lech Poznan í Póllandi og fór í framlengingu því liðið vann 1-0 á heimavelli í síðustu viku. Í framlengingunni skoraði Poznan tvö mörk gegn engu og fór áfram. Breiðablik tapaði 3-0 fyrir Basaksehir í Istanbúl í Tyrklandi og 6-1 samanlagt.